送邑宰丁溉之任滿
作者：陳著
朝代：宋

paragraphs: 君不見南山峯晴倚空，有時烟嵐失青葱。
又不見碑潭水清貫市，有時波濤漲黄滓。
銅章一臨山水閒，變態有甚水與山。
自從有邑知幾尹，仁聞始終無二三。
況直焦氛半封內，轉爲樂國非容易。
飛鳬忽載福星來，力量精神有餘地。
吾鄉由來文獻多，道脈無如世故何。
蔬園每每今棟宇，芹波瀰瀰新弦歌。
小民艱食業山海，弱肉難供虎狼噬。
寒忽煖衣饑忽食，晝無打門夜無吠。
百里乳哺父母懷，惡稔時勞匣劍開。
同寮議論兄弟視，理到肯放山筆回。
苦蘗雋永世味外，甘棠種在人心裏。
圖誌雖書不盡書，頌碑歌記如何記。
及瓜而代芒芒行，花城如畫琴在堂。
手揮帳餞前路闊，唾去金饋西風香。
來不携家影相逐，去不挑包心自足。
眉閒迎笑動瑶琴，膝下候歸翻綵服。
南溪景擅孟城奇，酒丹米白魚蟹肥。
家林燕喜莫惜醉，仕宦得閒能幾時。
平實工夫根本大，舒徐步武官職耐。
向上規模看宰邑，誰能如公三出宰。
誰能如公徹底清，誰能如公不眩名。
卓乎高哉日月證，足以行矣雲霄程。
出門爲民還小駐，肯借心香勤旱雨。
一雨三日豈偶然，異日作霖天已許。
老夫生身八十年，何幸親見真前緣。
既無筋力送之遠，又乏詞藻揚其賢。
漫將里詠塗歌者，掇拾萬一溪藤寫。
長揖奉爲行李累，爲我一讀清天下。